Euroopan parlamentin päätöslauselma 26. huhtikuuta 2007 aloitteesta kuolemanrangaistuksen täytäntöönpanon keskeyttämiseksi yleismaailmallisesti



Virallinen lehti nro 074 E , 20/03/2008 s. 0775 - 0776



P6_TA(2007)0166 Kuolemanrangaistuksen täytäntöönpanon keskeyttäminen Euroopan parlamentin päätöslauselma 26. huhtikuuta 2007 aloitteesta kuolemanrangaistuksen täytäntöönpanon keskeyttämiseksi yleismaailmallisesti Euroopan parlamentti, joka - ottaa huomioon aloitteesta kuolemanrangaistuksen täytäntöönpanon yleismaailmalliseksi keskeyttämiseksi 1. helmikuuta 2007 hyväksymänsä päätöslauselman [1], - ottaa huomioon 29. kesäkuuta 1998 annetut EU:n suuntaviivat, jotka koskevat suhteita yhteisön ulkopuolisiin maihin kuolemanrangaistukseen liittyvissä kysymyksissä, - ottaa huomioon Pariisissa 1.- 3. helmikuuta 2007 järjestetyn kuolemantuomion vastaisen kolmannen maailmankongressin loppujulkilausuman, - ottaa huomioon EU:n puheenjohtajavaltion YK:n yleiskokoukselle 19. joulukuuta 2006 toimittaman kuolemanrangaistuksen poistamista koskevan julkilausuman, jonka alunperin allekirjoitti 85 maata kaikista maantieteellisistä ryhmistä, - ottaa huomioon julkilausuman, jonka EU:n puheenjohtajavaltio luki Euroopan unionin puolesta YK:n ihmisoikeusneuvoston neljännessä istunnossa 29. maaliskuuta 2007, - ottaa huomioon YK:n pääsihteerin äskettäisellä Rooman-vierailullaan ilmaiseman julkisen tuen kuolemanrangaistuksen täytäntöönpanon keskeyttämiselle, - ottaa huomioon työjärjestyksen 103 artiklan 2 kohdan, A. katsoo, että kuolemanrangaistuksen täytäntöönpanon yleismaailmallista keskeyttämistä koskeva vaatimus on strategia, jolla tähdätään kuolemanrangaistuksen poistamiseen kaikissa maissa, B. ottaa huomioon, että sen 1. helmikuuta 2007 antamassa päätöslauselmassa kehotettiin EU:n puheenjohtajavaltiota antamaan YK:n nyt koolla olevalle yleiskokoukselle kiireesti päätöslauselmaesitys ja tiedottamaan parlamentille saavutetuista tuloksista; ottaa huomioon, että YK:n nyt koolla olevalle yleiskokoukselle ei vielä ole esitetty päätöslauselmaa, C. ottaa huomioon, että Euroopan unionin YK:n yleiskokouksessa 19. joulukuuta 2006 esittämän kuolemanrangaistusta koskevan julkilausuman on nyt allekirjoittanut 88 valtiota kaikista maantieteellisistä ryhmistä; 1. toistaa kehotuksensa EU:n jäsenvaltioille, että näiden olisi pyrittävä saamaan julkilausumalle unionin ulkopuolisten maiden tuki; 2. kehottaa EU:ta hyödyntämään nykytilanteen suomat mahdollisuudet ja viemään asiaansa eteenpäin ja kehottaa Euroopan unionin jäsenvaltioita ja EU:ta tekemään välittömästi muiden maanosien valtioiden tuella - kuolemanrangaistuksen täytäntöönpanon yleismaailmallista keskeyttämistä koskevan päätöslauselmaesityksen YK:n nyt koolla olevassa yleiskokouksessa; 3. kehottaa EU:n puheenjohtajavaltiota kannustamaan maita, jotka eivät vielä ole allekirjoittaneet ja ratifioineet kansalaisoikeuksia ja poliittisia oikeuksia koskevan kansainvälisen yleissopimuksen toista valinnaista pöytäkirjaa, samoin kuin jäsenvaltioita, jotka eivät ole allekirjoittaneet kuolemanrangaistusta koskevaa Euroopan ihmisoikeussopimuksen 13. lisäpöytäkirjaa, tekemään niin; 4. antaa täyden tukensa kolmannen maailmankongressin loppujulkilausumalle ja aikoo seurata kongressin päätöksiä, erityisesti kehittämällä kuolemanrangaistuksen poistamista koskevan maailmanlaajuisen kampanjan parlamentaarista ulottuvuutta ja ottamalla asian esille parlamenttien välisissä valtuuskunnissa sekä osallistuessaan AKT:n ja EU:n yhteiseen parlamentaariseen edustajakokoukseen ja Euro-Välimeri-alueen parlamentaariseen edustajakokoukseen; 5. kehottaa neuvostoa ja komissiota tukemaan kaikissa tarjoutuvissa tilaisuuksissa kuolemanrangaistuksen poistamista ajavien alueellisten koalitioiden perustamista; 6. kehottaa Euroopan unionin kaikkia toimielimiä tukemaan yhdessä Euroopan neuvoston kanssa kansainvälistä kuolemanrangaistuksen vastaista päivää viettämällä vuosittain 10. lokakuuta kuolemanrangaistuksen vastaista eurooppalaista teemapäivää vuodesta 2007 alkaen, ja liittyy aloitteeseen kuolemanrangaistuksen vastaisen näkyvän Eurooppa-konferenssin järjestämiseksi kyseisen teemapäivän yhteydessä; valtuuttaa puhemiehensä edustamaan Euroopan parlamenttia kyseisessä tilaisuudessa yhdessä asiaa käsittelevän valtuuskunnan kanssa; 7. kehottaa puhemiestä välittämään tämän päätöslauselman neuvostolle, komissiolle, EU:n jäsenvaltioille, YK:n pääsihteerille, YK:n yleiskokouksen puheenjohtajalle sekä YK:n jäsenvaltioille. [1] Hyväksytyt tekstit, P6_TA(2007)0018. --------------------------------------------------